User:Kkhyou, Daai

Daai kkhyaang mjü sun Mpa (Myanmar) pe üng ve kki Kkhyou (Chin) kkhyaang mjü mata kya kki.Daai hin ksanglung ktooia Dai tia pi ti kkie. Ahina Daai kkhyaang mjü ta Kkhyou (Chin) pe üng ve kki Mangtaat ( Mindat), Loknu ( Kanpetlet), Batu ( Matupi) jah Paletwah mlüh kphyü-a hne k'um üng kho sha kkiea kya kki.Batu mlüh hne üng ve kkie sun Shiip Daai ni pi ti kki ve kkie. Avaang noh ta Lisang Daai ni pi ti kkie. Shiip ti naak hü ta tui/longa shiip, am ani üng apüilam ti naak ni. Lisang ti ta Daai hne üng msuung k'hlüng Lisang msuunga kya kki. Asuna pipeia ve kkie sun Lisang Daai tia pi ngshui ei kkiea kya kki. Paletwah hne üng ve kkie sun amshah noh Daai ti ulü amshah noh ta Ngxang, Sum jah Tuisum Ngxang tia amjümjüa pi ti kkie. Lakhääng lama ve kkie noh ta Laymyo Chin-e ni pi ti kkie.Loknu ( Kanpetlet) mlüh hne lama ve kkia Daaie sun Nghngilo-e ni pi ti kkie. Nghngilo ti naak hü sun khomika luh lo naak lam tia kya kki. Mangtaat mlüh hne üng ve kkia Daaie sun aktunga ta Kduk, Kheng jah Msang tia jah kshingea kya kki. Tuha ksüün üng ta asune mlüh kphyüa hne dääng üng am ve ulü Mpa pe üng ve kki mlü khokän jah pekse khokän üng ve hü hnüh kkie ni. Daai kkhyaang mjüa ngshui ei kkie ta kkhyaang 40000 -a akshei lam jah 70000-a kkelam üng ve kkhaia miit ni.